ଭୁବନେଶ୍ୱର, ଫେବ୍ରୁଆରୀ ୧୮(ଲୋକାଲ ୱାୟାର): ଆସନ୍ତା ୧୯ରୁ ୨୮ ତାରିଖ ପର୍ଯ୍ୟନ୍ତ ୟୁନିଟ୍-୩ ଖାରବେଳ ନଗରସ୍ଥିତ ଖଦି ବୋର୍ଡ ପରିସରରେ ଅନୁଷ୍ଠିତ ହେବାକୁ ଯାଉଛି ରାଜ୍ୟସ୍ତରୀୟ ଖଦି ଓ ଗ୍ରାମୋଦ୍ୟୋଗ ପ୍ରଦର୍ଶନୀ ।
ଏହା ୧୯ ତାରିଖ ସନ୍ଧ୍ୟା ୬ଟାରେ ଉଦଘାଟିତ ହେବ ବୋଲି ବୋର୍ଡର ସଭାପତି ସଂଗ୍ରାମ କେଶରୀ ପାଇକରାୟ କହିଛନ୍ତି । ଚଳିତ ବର୍ଷ ୬୦ଟି ଷ୍ଟଲ୍ ପଡ଼ିବ ।
କୋଭିଡ୍ କଟକଣା ଲାଗି ଖାଇବା ଷ୍ଟଲ୍ ରହିବ ନାହିଁ । ପ୍ରଦର୍ଶନୀ ପ୍ରବେଶ ପଥରେ ସାନିଟାଇଜ୍ ସହ ଗ୍ରାହକଙ୍କ ଲାଗି ମାସ୍କ ଓ ସାମାଜିକ ଦୂରତା ବାଧ୍ୟତାମୂଳକ କରାଯାଇଛି ।
ପ୍ରଦର୍ଶନୀରେ କାର୍ପାସ୍, ସିଲ୍କ, ମସ୍ଲିନ୍ ଖଦି ପ୍ରସ୍ତୁତ ଶାଢ଼ି, ଲୁଙ୍ଗି, ଗାମୁଛା ଓ ବିଭିନ୍ନ ପୋଷାକ ତଥା ନିତ୍ୟ ବ୍ୟବହାର୍ଯ୍ୟ ସାମଗ୍ରୀ ପ୍ରଦର୍ଶିତ ହେବ ।
ବେତ, ବାଉଁଶରେ ନିର୍ମିତ ବିଭିନ୍ନ ଆସବାବ, ଘରକରଣା ସାମଗ୍ରୀ, ସବାଇ ଘାସ, ଗୋଲ୍ଡେନ ଗ୍ରାସ୍ ପ୍ରସ୍ତୁତ ଗୃହୋପକରଣ, ମସିଣା, ଝୋଟ ତିଆରି ସାମଗ୍ରୀ, ଚମଡ଼ା ଉତ୍ପାଦ, ଘଣାପେଡ଼ା ସୋରିଷ ତେଲ, ବିଶୁଦ୍ଧ ମହୁ, କନ୍ଧମାଳ ହଳଦୀ, ଝୁଣା, ମସଲା ଆଦି ସାମଗ୍ରୀ ବିକ୍ରିବଟା ହେବ ।
ଛୋଟ ପିଲାମାନଙ୍କ ପାଇଁ ବିଭିନ୍ନ ପ୍ରତିଯୋଗିତା ଅନୁଷ୍ଠିତ ହେବ ବୋଲି ଶ୍ରୀ ପାଇକରାୟ କହିଛନ୍ତି । ଏହି ଅବସରରେ ପ୍ରଦର୍ଶନୀ ଲୋଗୋକୁ ଉନ୍ମୋଚନ କରାଯାଇଥିଲା ।
